I fremtiden vil der mangle tusindvis af faglærte. Det har stålvirksomheden Treco i Aalestrup muligvis fundet en løsning på.

Gå fra ufaglært til faglært - uden at gå ned i løn. Det tilbud kunne Emir Dzino ikke sige nej til. Han startede i stålvirksomheden Treco i Aalestrup som ufaglært vikar, men fik hurtigt et tilbud om en uddannelse. I dag læser han til industrioperatør i Viborg efter 20 år væk fra skolebænken - samtidig med, at han passer sit arbejde hos stålvirksomheden i Aalestrup. - Det er en måde at blive anerkendt på at få tilbuddet og muligheden for at kunne blive uddannet, fortæller Emir Dzino og fortsætter: - Det er en spændende hverdag, da jeg kan få en endnu større forståelse for, hvordan arbejdsprocesserne fungerer. Og så håber jeg, at jeg kan bruge min viden her på Treco. Vil forbedre sine medarbejdere Emir Dzino er én af flere ansatte hos Treco, som har fået tilbud om uddannelse. Noget, som virksomheden, der de seneste år har mærket en stor vækst, prioriterer højt. - Som virksomhed skal vi opkvalificere os selv og de ansatte. Det er vi ret sikre på bliver et konkurrenceparameter. Så derfor ser vi meget ind i, hvordan vi kan forbedre vores medarbejdere, siger Lars Vadsholt Jørgensen, der er direktør ved Treco. Den vesthimmerlandske virksomhed producerer blandt andet pakkebokse og har oplevet stor vækst og fordoblet arbejdsstyrken på mindre end to år. Dermed ikke sagt, at det er nemt og ligetil. - Det kræver faktisk en del planlægning at få det hele struktureret - både for dem, der skal på uddannelse, men også at få lavet en backup-plan for dem, der er tilbage, når de ikke er her, så det er faktisk et rimelig stort stykke arbejde, man skal målrette, fortæller Lars Vadsholt Jørgensen. Minister begejstret Netop fremtidssikringen af virksomheden såvel som medarbejderne var noget af det, erhvervsminister Simon Kollerup (S) bed mærke i, da han lagde vejen forbi Treco torsdag. - Det her er vejen frem for et stærkt nordjysk og dansk erhvervsliv og arbejdsmarked i fremtiden. Og det her er vejen til vækst, fastslår han, og fortæller, at det gør stort indtryk at møde medarbejdere som Emir. - Vi skal have mange flere som ham. For Emir Dzino, der er far til to døtre, har den økonomiske stabilitet været afgørende for hans mulighed for at tage uddannelsen. - Man skal ikke gå ned i løn, så det betyder rigtig meget for mig, at jeg kan få min løn, mens jeg også uddanner mig. Det er en stor økonomisk tryghed. Og så kan jeg godt lide at være her, så det er fedt, forklarer Emir Dzino. Der er et år til, at Emir Dzino står med sit svendebrev i hånden og kan varetage endnu flere opgaver, og det er noget han ser meget frem til. - Jamen jeg glæder mig meget til at blive færdig og til at kunne bidrage til min arbejdsplads, pointerer han. En alvorlig situation I fremtiden vil manglen af tusinde af faglærte blive et stort nationalt problem, og derfor er det vigtigt, at der bliver lavet initiativer, som hos Treco, mener cheføkonom hos Tekniq Arbejdsgiverne, Maria Bundgaard Berntsen. - Det er en ret alvorlig situation, da der ikke er tvivl om, at der er rift om og stor efterspørgsel efter at få den dygtige faglærte medarbejdere, da alle danske virksomheder har brug for det. Det er dét, der sikrer produktionen og væksten i Danmark, forklarer hun, mens hun uddyber.